અમદાવાદના ઇસનપુર પોલીસ મથકની હદમાં આવતા ગુરુજી બ્રીજ પાસે સંતોષ સાંવત નામના એક યુવકની ઘાતક હથિયારોથી હુમલો કરી હત્યા કરી દેવામાં આવી હોવાનું માલુમ પડ્યું છે. આ હત્યા અંગત અદાવતમાં કરી હોવાનું જાણવા મળ્યું છે. ઇસનપુર પોલીસે છ અજાણ્યા શખ્સો વિરુદ્ધ હત્યાનો ગુનો નોંધી તપાસ હાથ ધરી છે. બનાવ અંગે જાણવા મળ્યા અનુસાર રોકેટ ફોડવા જેવી સામાન્ય બાબતમાં આ હત્યા નીપજાવવામાં આવી હોવાનું કહેવાય છે, પરંતુ પોલીસને હત્યા પાછળનું કારણ સામાન્ય બાબત લાગતી નથી. સંતોષ સાંવત ગુનાઇત ઇતિહાસ ધરાવતો હતો અને તેણે અગાઉ બે હત્યા પણ કરી હતી, તેથી પોલીસને સંતોષની હત્યા પાછળ કોઇ અંગત અદાવત હોવાનું લાગી રહ્યું છે.